அதேசமயம் எனக்கு தெளிவுள்ள பகுதி எப்போதும் திட்டவட்டமாகவே இருக்கும்.அது என் கல்வி மூலம் , என் அனுபவம் மூலம், என் படைப்பூக்கம் மூலம் நான் கண்டுகொண்டது, வகுத்துக்கொண்டது. இப்பகுதி நோக்கி தன் விமரிசனத்தை தொடுப்பவர் என் அஸ்திவாரத்தை மறுக்கிறார். ஆகவே அவர் என்னை உடைத்தாகவேண்டும். அத்தகைய கடுமையான தர்க்கங்களுடன்தான் அவர் வந்தாகவேண்டும். அதை நான் எதிர்பார்ப்பது இயல்பானதே.